CELEX: 32015D2089
Language: el
Date: 2015-11-10 00:00:00
Title: Εκτελεστική απόφαση (ΕΕ) 2015/2089 του Συμβουλίου, της 10ης Νοεμβρίου 2015, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

19.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 302/107
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/2089 ΤΟΥ ΣΥΜΒΟΥΛΊΟΥ
   της 10ης Νοεμβρίου 2015
   για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Το άρθρο 287 σημείο 15 της οδηγίας 2006/112/ΕΚ επιτρέπει στη Σλοβενία να απαλλάσσει από τον φόρο προστιθέμενης αξίας («ΦΠΑ») τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 25 000 ευρώ.
            
         
               (2)
            
            
               Με την εκτελεστική απόφαση 2013/54/ΕΕ του Συμβουλίου (2), επιτράπηκε στη Σλοβενία, έως τις 31 Δεκεμβρίου 2015 και κατά παρέκκλιση από το άρθρο 287 σημείο 15 της οδηγίας 2006/112/ΕΚ, να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 50 000 ευρώ.
            
         
               (3)
            
            
               Με επιστολές οι οποίες πρωτοκολλήθηκαν στην Επιτροπή στις 27 Μαΐου 2015 και στις 17 Ιουνίου 2015, η Σλοβενία ζήτησε την άδεια να παρατείνει το μέτρο παρέκκλισης από το άρθρο 287 σημείο 15 της οδηγίας 2006/112/ΕΚ, για να συνεχίσει να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ποσό των 50 000 ευρώ. Με το εν λόγω μέτρο, οι εν λόγω υποκείμενοι στον φόρο θα εξακολουθήσουν να απαλλάσσονται από ορισμένες ή από όλες τις υποχρεώσεις τους τις συναφείς με τον ΦΠΑ, οι οποίες αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ.
            
         
               (4)
            
            
               Με επιστολή της 24ης Ιουνίου 2015, η Επιτροπή ενημέρωσε τα άλλα κράτη μέλη σχετικά με την αίτηση που υπέβαλε η Σλοβενία. Με επιστολή της 25ης Ιουνίου 2015, η Επιτροπή γνωστοποίησε στη Σλοβενία ότι διέθετε όλες τις αναγκαίες πληροφορίες για την εξέταση του αιτήματος.
            
         
               (5)
            
            
               Από τα στοιχεία που παρέσχε η Σλοβενία, στα τέλη του 2013, το 51,45 % των υποκείμενων στον ΦΠΑ είχαν φορολογητέο κύκλο εργασιών κάτω των 50 000 ευρώ, ποσό που αντιπροσώπευε μόνο το 1 % των συνολικών εσόδων από τον ΦΠΑ.
            
         
               (6)
            
            
               Δεδομένου ότι το υψηλότερο αυτό όριο είχε ως αποτέλεσμα τη μερική απαλλαγή των μικρών επιχειρήσεων από τον ΦΠΑ και ότι οι επιχειρήσεις αυτές έχουν πάντοτε τη δυνατότητα να επιλέξουν το κανονικό καθεστώς εφαρμογής του ΦΠΑ σύμφωνα με το άρθρο 290 της οδηγίας 2006/112/ΕΚ, θα πρέπει να επιτραπεί στη Σλοβενία να εφαρμόσει το μέτρο για περαιτέρω περιορισμένο χρονικό διάστημα.
            
         
               (7)
            
            
               Η παρέκκλιση δεν έχει καμία επίπτωση στους ιδίους πόρους της Ένωσης που προέρχονται από τον ΦΠΑ, επειδή η Σλοβενία πρόκειται να προβεί σε υπολογισμό του συμψηφισμού, σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου (3).
            
         
               (8)
            
            
               Συνεπώς, η εκτελεστική απόφαση 2013/54/ΕΕ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 2 δεύτερο εδάφιο της εκτελεστικής απόφασης 2013/54/ΕΕ, η ημερομηνία «31 Δεκεμβρίου 2015» αντικαθίσταται από την ημερομηνία «31 Δεκεμβρίου 2018».
   Άρθρο 2
   Η παρούσα απόφαση παράγει αποτελέσματα από την ημέρα της κοινοποίησής της.
   Άρθρο 3
   Η παρούσα απόφαση απευθύνεται στη Δημοκρατία της Σλοβενίας.
   
      Βρυξέλλες, 10 Νοεμβρίου 2015.
      
         
            Για το Συμβούλιο
         
         
            Ο Πρόεδρος
         
         P. GRAMEGNA
      
   
   
      (1)  ΕΕ L 347 της 11.12.2006, σ. 1.
   
      (2)  Εκτελεστική απόφαση 2013/54/ΕΕ του Συμβουλίου, της 22ας Ιανουαρίου 2013, με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 22 της 25.1.2013, σ. 15).
   
      (3)  Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (ΕΕ L 155 της 7.6.1989, σ. 9).